CELEX: 52021PC0673
Language: el
Date: 2021-11-04
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά την τροποποίηση του πρωτοκόλλου 32 της συμφωνίας ΕΟΧ σχετικά με τις χρηματοδοτικές διαδικασίες για την εφαρμογή του άρθρου 82

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.11.2021
            COM(2021) 673 final
            2021/0351(NLE)
            
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά την τροποποίηση του πρωτοκόλλου 32 της συμφωνίας ΕΟΧ σχετικά με τις χρηματοδοτικές διαδικασίες για την εφαρμογή του άρθρου 82 
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά την τροποποίηση του πρωτοκόλλου 32 της συμφωνίας μεταξύ της Ευρωπαϊκής Κοινότητας και του Ευρωπαϊκού Οικονομικού Χώρου («συμφωνία ΕΟΧ») σχετικά με τις χρηματοδοτικές διαδικασίες για την εφαρμογή του άρθρου 82 της συμφωνίας ΕΟΧ. Τροποποιεί τους κανόνες που ισχύουν για τη συμμετοχή των κρατών ΕΟΧ-ΕΖΕΣ (Νορβηγία, Ισλανδία και Λιχτενστάιν) σε προγράμματα της Ένωσης, προκειμένου να ληφθούν υπόψη οι ιδιαιτερότητες του πολυετούς δημοσιονομικού πλαισίου για την περίοδο 2021-2027 όσον αφορά τον αντίκτυπο της αποχώρησης του Ηνωμένου Βασιλείου από την Ευρωπαϊκή Ένωση στη χρηματοδοτική συνεισφορά των κρατών ΕΟΧ-ΕΖΕΣ στον προϋπολογισμό της ΕΕ. 
            
            
               2.Πλαίσιο της πρότασης
            
            
               2.1.Η συμφωνία ΕΟΧ
            
            
               Σκοπός της συμφωνίας ΕΟΧ είναι η προώθηση της συνεχούς και ισόρροπης ενίσχυσης των εμπορικών και οικονομικών σχέσεων μεταξύ της Ευρωπαϊκής Ένωσης, της Ισλανδίας, του Λιχτενστάιν και της Νορβηγίας με ίσους όρους ανταγωνισμού και με την τήρηση των ίδιων κανόνων, με σκοπό τη δημιουργία ομοιογενούς Ευρωπαϊκού Οικονομικού Χώρου, ο οποίος στο εξής καλείται «ΕΟΧ». Η συμφωνία ΕΟΧ εξασφαλίζει ίσα δικαιώματα και υποχρεώσεις στο πλαίσιο της εσωτερικής αγοράς για τα φυσικά πρόσωπα και τους οικονομικούς φορείς στον ΕΟΧ. Προβλέπει την ενσωμάτωση της νομοθεσίας της ΕΕ για τις τέσσερις ελευθερίες —την ελεύθερη κυκλοφορία των εμπορευμάτων, των υπηρεσιών, των προσώπων και των κεφαλαίων— και στα 30 κράτη του ΕΟΧ. Επιπλέον, η συμφωνία ΕΟΧ καλύπτει τη συνεργασία σε άλλους σημαντικούς τομείς όπως οι τομείς της έρευνας και της ανάπτυξης, της εκπαίδευσης, της κοινωνικής πολιτικής, του περιβάλλοντος, της προστασίας του καταναλωτή, του τουρισμού και του πολιτισμού, οι οποίοι, συλλογικά, είναι γνωστοί ως «συνοδευτικές και οριζόντιες» πολιτικές. 
            
            
               Το άρθρο 82 της συμφωνίας ΕΟΧ ορίζει τους κανόνες που θα πρέπει να εφαρμόζονται στη χρηματοδοτική συμμετοχή των κρατών ΕΟΧ-ΕΖΕΣ όταν συμμετέχουν σε προγράμματα της Ένωσης. Το πρωτόκολλο 32 της συμφωνίας ΕΟΧ ορίζει περαιτέρω τους κανόνες που θα πρέπει να εφαρμόζονται όσον αφορά τις χρηματοδοτικές διαδικασίες για την εφαρμογή του άρθρου 82.
            
            
               2.2.Η Μεικτή Επιτροπή του ΕΟΧ
            
            
               Η Μεικτή Επιτροπή του ΕΟΧ συστάθηκε δυνάμει του άρθρου 92 της συμφωνίας ΕΟΧ. Η Μεικτή Επιτροπή του ΕΟΧ απαρτίζεται από εκπροσώπους των συμβαλλόμενων μερών και μπορεί να λαμβάνει αποφάσεις κατόπιν συμφωνίας μεταξύ της Ένωσης, αφενός, και των κρατών ΕΟΧ-ΕΖΕΣ που εκφράζουν ενιαία άποψη, αφετέρου. 
            
            
               Ευθύνη της μεικτής επιτροπής είναι να διασφαλίζει την αποτελεσματική εφαρμογή και λειτουργία της συμφωνίας. Για τον σκοπό αυτό, προβαίνει σε ανταλλαγές απόψεων και πληροφοριών και λαμβάνει αποφάσεις στις περιπτώσεις που προβλέπονται στη συμφωνία ΕΟΧ και σε σχέση με τα πρωτόκολλά της. Για τον σκοπό αυτό, βάσει του άρθρου 98 της συμφωνίας, το πρωτόκολλο 32 μπορεί να τροποποιηθεί με απόφαση της Μεικτής Επιτροπής του ΕΟΧ σύμφωνα με τα άρθρα 93 παράγραφος 2, 99, 100, 102 και 103 της συμφωνίας ΕΟΧ.
            
            
               Προκειμένου να διασφαλιστεί η ασφάλεια δικαίου και η ομοιογένεια του ΕΟΧ, η Μεικτή Επιτροπή του ΕΟΧ θα πρέπει να λάβει απόφαση σχετικά με την τροποποίηση των παραρτημάτων και των πρωτοκόλλων, ώστε να ληφθεί υπόψη η εξέλιξη της νομοθεσίας της Ένωσης. Οι τροποποιήσεις αυτές θα πρέπει να εφαρμόζονται ταυτόχρονα με εκείνες που εισάγονται στη νομοθεσία της Ένωσης και με τον δέοντα σεβασμό των εσωτερικών διαδικασιών των συμβαλλόμενων μερών.
            
            
               2.3.Η προβλεπόμενη πράξη της  Μεικτής Επιτροπής του ΕΟΧ
            
            
               Η Μεικτή Επιτροπή του ΕΟΧ πρόκειται να εγκρίνει τροποποιήσεις του πρωτοκόλλου 32 της συμφωνίας ΕΟΧ («η προβλεπόμενη πράξη»). 
            
            
               Σκοπός της προβλεπόμενης πράξης είναι ο καθορισμός λεπτομερών όρων συμμετοχής των κρατών ΕΟΧ-ΕΖΕΣ σε προγράμματα της ΕΕ προκειμένου να συμπεριληφθούν οι αναγκαίες τροποποιήσεις που απορρέουν από τη θέσπιση νέου πολυετούς δημοσιονομικού πλαισίου, καθώς και οι δημοσιονομικές συνέπειες της αποχώρησης του Ηνωμένου Βασιλείου από την Ένωση. 
            
            
               Η προβλεπόμενη πράξη αποσκοπεί στη συμπερίληψη πέντε παραγράφων στο πρωτόκολλο 32 της συμφωνίας ΕΟΧ: 
            
            
               Το άρθρο 1 συμπληρώνεται ώστε να συμπεριλάβει τις ακόλουθες διατάξεις: 
            
            
               ·διάταξη σχετικά με τη χρηματοδοτική συμμετοχή των κρατών ΕΟΧ-ΕΖΕΣ στις πιστώσεις που εγγράφονται στον προϋπολογισμό της ΕΕ για πληρωμές σε γραμμές ολοκλήρωσης μετά την αποχώρηση του Ηνωμένου Βασιλείου από την Ένωση. Οι γραμμές ολοκλήρωσης περιλαμβάνουν αποκλειστικά πληρωμές για αναλήψεις υποχρεώσεων που έχουν υπογραφεί στο πλαίσιο του ΠΔΠ 2014-2020, για τις οποίες το Ηνωμένο Βασίλειο θα συνεχίσει να καταβάλλει το μερίδιό του έως ότου πληρωθούν όλες οι αναλήψεις υποχρεώσεων. Η συμφωνία ΕΟΧ δεν κάνει διάκριση μεταξύ των γραμμών ολοκλήρωσης και των νέων γραμμών των προγραμμάτων της ΕΕ, γεγονός που θα είχε ως αποτέλεσμα τα κράτη ΕΟΧ-ΕΖΕΣ να καταβάλλουν στον προϋπολογισμό της ΕΕ εισφορές υψηλότερες των αναγκαίων. Θα πρέπει να υπενθυμιστεί ότι σε περιπτώσεις προηγούμενων διευρύνσεων, εφαρμόστηκε αντίστροφος μηχανισμός, ο οποίος οδήγησε τα κράτη ΕΟΧ-ΕΖΕΣ να καταβάλλουν στον προϋπολογισμό της ΕΕ ποσό χαμηλότερο από εκείνο που ήταν αναγκαίο. Ως εκ τούτου, μετά την τροποποίηση του πρωτοκόλλου 32, σε περίπτωση διεύρυνσης της ΕΕ, ο μηχανισμός αυτός δεν θα εφαρμόζεται πλέον και θα οδηγήσει σε υψηλότερο παράγοντα αναλογικότητας για τις γραμμές ολοκλήρωσης· 
            
            
               ·διάταξη σχετικά με τη συμπερίληψη των πιστώσεων NextGenerationEU (NGEU) στον υπολογισμό της συνεισφοράς των κρατών ΕΟΧ-ΕΖΕΣ για τη χρηματοδότηση του προγράμματος «Ορίζων Ευρώπη» και του μηχανισμού πολιτικής προστασίας της Ένωσης, ώστε να αντικατοπτρίζεται ο αυξημένος προϋπολογισμός των εν λόγω προγραμμάτων·
            
            
               ·δύο πρόσθετες διατάξεις που αποσαφηνίζουν τον τρόπο υπολογισμού της συνεισφοράς των κρατών ΕΟΧ-ΕΖΕΣ σε περίπτωση διεύρυνσης της ΕΕ ή αποχώρησης κράτους μέλους από την Ένωση.
            
         
         
            
               Προστίθεται νέο άρθρο 8 προκειμένου να εξεταστούν οι χρηματοδοτικές διαδικασίες για τις συνεισφορές των κρατών ΕΟΧ-ΕΖΕΣ όσον αφορά τις δημοσιονομικές εγγυήσεις. Η ιδιαιτερότητα των δημοσιονομικών εγγυήσεων δεν επιτρέπει να συμπεριλαμβάνεται η χρηματοδοτική συνεισφορά του κράτους ΕΟΧ-ΕΖΕΣ στην τυπική διαδικασία που χρησιμοποιείται για όλα τα άλλα προγράμματα της ΕΕ. Αντ’ αυτού, η εν λόγω συνεισφορά για δημοσιονομικές εγγυήσεις θα καθορίζεται σε ειδικές συμφωνίες συνεισφοράς.
            
            
               Η προβλεπόμενη πράξη θα καταστεί δεσμευτική για τα μέρη σύμφωνα με το άρθρο 104 της συμφωνίας, το οποίο προβλέπει ότι «οι αποφάσεις που λαμβάνει η Μικτή Επιτροπή του ΕΟΧ, στις περιπτώσεις που προβλέπει η παρούσα συμφωνία, είναι δεσμευτικές, εκτός εάν άλλως ορίζεται στις εν λόγω αποφάσεις, από την ημερομηνία ενάρξεως ισχύος τους, για όλα τα συμβαλλόμενα μέρη, τα οποία προβαίνουν στις απαραίτητες ενέργειες για να εξασφαλίσουν την εκτέλεση και την εφαρμογή τους» . Επιπλέον, σύμφωνα με το άρθρο 119 της συμφωνίας, «τα αναφερόμενα παραρτήματα και πράξεις, όπως προσαρμόζονται για τους σκοπούς της παρούσας συμφωνίας, καθώς και τα πρωτόκολλα, αποτελούν αναπόσπαστο μέρος της παρούσας συμφωνίας.»
            
            
               Σύμφωνα με το άρθρο 103 της συμφωνίας,«Εάν, μετά την πάροδο εξάμηνης περιόδου από την απόφαση της Μικτής Επιτροπής του ΕΟΧ, δεν έχει γίνει κοινοποίηση, η απόφαση της Μικτής Επιτροπής του ΕΟΧ εφαρμόζεται προσωρινά, μέχρι να εκπληρωθούν οι συνταγματικές απαιτήσεις, εκτός αν ένα συμβαλλόμενο μέρος γνωστοποιήσει ότι δεν μπορεί να γίνει προσωρινή εφαρμογή. Στην περίπτωση αυτή, ή αν ένα συμβαλλόμενο μέρος κοινοποιήσει τη μη κύρωση μιας απόφασης της Μικτής Επιτροπής του ΕΟΧ, αρχίζει να ισχύει η αναστολή που προβλέπεται στο άρθρο 102 παράγραφος 5 ένα μήνα μετά την κοινοποίηση αυτή, σε καμία όμως περίπτωση πριν από την ημερομηνία κατά την οποία αρχίζει να ισχύει στην Κοινότητα αντίστοιχη κοινοτική πράξη».
            
            
               3.Θέση που πρέπει να ληφθεί εξ ονόματος της Ένωσης
            
            
               Η Επιτροπή υποβάλλει το σχέδιο απόφασης της Μεικτής Επιτροπής του ΕΟΧ προκειμένου να εγκριθεί από το Συμβούλιο ως θέση της Ένωσης. Η Επιτροπή ελπίζει ότι θα μπορέσει να την παρουσιάσει στη Μεικτή Επιτροπή του ΕΟΧ το συντομότερο δυνατό.
            
            
               Το περιεχόμενο και η φύση του σχεδίου της επισυναπτόμενης απόφασης της Μεικτής Επιτροπής του ΕΟΧ υπερβαίνουν ό,τι μπορεί να θεωρηθεί ως απλή τεχνική προσαρμογή κατά την έννοια του κανονισμού (ΕΚ) αριθ. 2894/94 του Συμβουλίου. Συνεπώς, η θέση της Ένωσης καθορίζεται από το Συμβούλιο. 
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .
            
            
               4.1.2.Εφαρμογή στην προκειμένη περίπτωση
            
            
               Η Μεικτή Επιτροπή του ΕΟΧ είναι όργανο που έχει συσταθεί με συμφωνία και συγκεκριμένα τη συμφωνία ΕΟΧ. Η πράξη την οποία καλείται να εγκρίνει η Μεικτή Επιτροπή του ΕΟΧ είναι πράξη που παράγει έννομα αποτελέσματα. Η προς έκδοση πράξη θα είναι δεσμευτική βάσει του διεθνούς δικαίου, σύμφωνα με τα άρθρα 103 και 104 της συμφωνίας ΕΟΧ. 
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας. Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ σε συνδυασμό με το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               Σε περίπτωση που η προς έκδοση πράξη επιδιώκει συγχρόνως πολλούς στόχους ή έχει πολλές συνιστώσες οι οποίοι/-ες συνδέονται άρρηκτα μεταξύ τους, χωρίς ο ένας / η μία να έχει παρεπόμενο χαρακτήρα σε σχέση με τον/την άλλο/-η, η ουσιαστική νομική βάση της απόφασης δυνάμει του άρθρου 218 παράγραφος 9 της ΣΛΕΕ θα πρέπει να περιλαμβάνει, κατ’ εξαίρεση, τις διάφορες αντίστοιχες νομικές βάσεις.
            
            
               4.2.2.Εφαρμογή στην προκειμένη περίπτωση
            
            
               Η προβλεπόμενη πράξη επιδιώκει στόχους και έχει συνιστώσες στον τομέα των δημοσιονομικών κανόνων και της χρηματοδοτικής συνδρομής. Αυτά τα στοιχεία της προς έκδοση πράξης συνδέονται άρρηκτα μεταξύ τους, χωρίς το ένα να είναι παρεπόμενο σε σχέση με το άλλο.
            
         
         
            
               Συνεπώς, η ουσιαστική νομική βάση της προτεινόμενης απόφασης περιλαμβάνει τις ακόλουθες διατάξεις: τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 122 και το άρθρο 322 παράγραφος 1.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 122 και το άρθρο 322 παράγραφος 1 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ και το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο.
            
            
               5.Δημοσιονομικές επιπτώσεις 
            
            
               Η προβλεπόμενη πράξη τροποποιεί τον υπολογισμό του ποσού των εσόδων για ειδικό προορισμό από τα κράτη ΕΟΧ-ΕΖΕΣ που προστίθενται στις πιστώσεις της ΕΕ α) μειώνοντας τον συντελεστή αναλογικότητας ΕΟΧ-ΕΖΕΣ που εφαρμόζεται στα ποσά στις γραμμές ολοκλήρωσης — χωρίς να δημιουργείται έλλειψη πιστώσεων — και β) συμπεριλαμβάνοντας τις πιστώσεις NGEU στον υπολογισμό της συνεισφοράς των κρατών ΕΟΧ-ΕΖΕΣ, αυξάνοντας έτσι το ποσό της συνεισφοράς ΕΟΧ-ΕΖΕΣ για προγράμματα στα οποία συμμετέχουν τα κράτη ΕΟΧ-ΕΖΕΣ και τα οποία επωφελούνται από πιστώσεις NGEU: Πρόγραμμα «Ορίζων Ευρώπη» και μηχανισμός πολιτικής προστασίας της Ένωσης.
            
            
               6.Δημοσίευση της προς έκδοση πράξης
            
            
               Δεδομένου ότι η πράξη της Μεικτής Επιτροπής του EΟΧ θα τροποποιήσει το πρωτόκολλο 32 της συμφωνίας ΕΟΧ σχετικά με τις χρηματοδοτικές διαδικασίες για την εφαρμογή του άρθρου 82,  ενδείκνυται, μετά την έκδοσή της, να δημοσιευτεί στην Επίσημη Εφημερίδα της Ευρωπαϊκής Ένωσης.
            
            
               2021/0351 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά την τροποποίηση του πρωτοκόλλου 32 της συμφωνίας ΕΟΧ σχετικά με τις χρηματοδοτικές διαδικασίες για την εφαρμογή του άρθρου 82 
               
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 122 και 322 παράγραφος 1,  σε συνδυασμό με το άρθρο 218 παράγραφος 9,
            
            
               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  2
               , και ιδίως το άρθρο 1 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία για τον Ευρωπαϊκό Οικονομικό Χώρο («συμφωνία ΕΟΧ») άρχισε να ισχύει την 1η Ιανουαρίου 1994. 
            
            
               (2)Η νομοθεσία της Ευρωπαϊκής Ένωσης τροποποιήθηκε, ιδίως με την έκδοση του κανονισμού (ΕΕ) 2020/2094 του Συμβουλίου, της 14ης Δεκεμβρίου 2020, σχετικά με τη θέσπιση Μέσου Ανάκαμψης της Ευρωπαϊκής Ένωσης για τη στήριξη της ανάκαμψης μετά την κρίση της νόσου COVID-19 και του κανονισμού (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας.
            
            
               (3)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ που συστάθηκε με το άρθρο 92 της συμφωνίας ΕΟΧ μπορεί να εκδίδει αποφάσεις για την τροποποίηση του πρωτοκόλλου 32 σχετικά με τις χρηματοδοτικές διαδικασίες για την εφαρμογή του άρθρου 82 της συμφωνίας ΕΟΧ, σύμφωνα με τα άρθρα 93 παράγραφος 2, 99, 100, 102 και 103 της συμφωνίας.
            
         
         
            
               (4)Οι διατάξεις του πρωτοκόλλου 32 της συμφωνίας ΕΟΧ θα πρέπει, επομένως, να τροποποιηθούν αναλόγως.
            
            
               (5)Η θέση της Ένωσης στη Μεικτή Επιτροπή του ΕΟΧ θα πρέπει να βασιστεί στο σχέδιο απόφασης της Μεικτής Επιτροπής του ΕΟΧ που περιλαμβάνεται στο παράρτημα της παρούσας απόφασης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί, εξ ονόματος της Ένωσης, στο πλαίσιο της Μεικτής Επιτροπής του ΕΟΧ, για τις προτεινόμενες τροποποιήσεις του πρωτοκόλλου 32 σχετικά με τις χρηματοδοτικές διαδικασίες για την εφαρμογή του άρθρου 82 της συμφωνίας ΕΟΧ, βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση αρχίζει να ισχύει την ημερομηνία της έκδοσής της. Εφαρμόζεται από την 1η Ιανουαρίου 2021.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (2)
                  
                        ΕΕ L 305 της 30.11.1994, σ. 6.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.11.2021
            COM(2021) 673 final
            
            ΠΑΡΑΡΤΗΜΑ
            στην
            Πρόταση ΑΠΟΦΑΣΗΣ του ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά την τροποποίηση του πρωτοκόλλου 32 της συμφωνίας ΕΟΧ σχετικά με τις χρηματοδοτικές διαδικασίες για την εφαρμογή του άρθρου 82 
            
               
         
         
            
               ΠΑΡΑΡΤΗΜΑ
            
            
               ΣΧΕΔΙΟ ΑΠΟΦΑΣΗΣ ΤΗΣ ΜEΙΚΤΗΣ ΕΠΙΤΡΟΠΗΣ ΤΟΥ ΕΟΧ 
            
            
               Αριθ. [...]
            
            
               της [...]
            
            
               για την τροποποίηση του πρωτοκόλλου 32 της συμφωνίας ΕΟΧ σχετικά με τις χρηματοδοτικές διαδικασίες για την εφαρμογή του άρθρου 82 
            
            
            
               Η ΜEΙΚΤΗ ΕΠΙΤΡΟΠΗ ΤΟΥ ΕΟΧ,
            
            
               Έχοντας υπόψη τη συμφωνία για τον Ευρωπαϊκό Οικονομικό Χώρο (στο εξής: συμφωνία ΕΟΧ), και ιδίως το άρθρο 98,
            
            
               Εκτιμώντας τα ακόλουθα:
            
            
               (1)Βάσει του κανονισμού (ΕΕ) 2020/2094 του Συμβουλίου, της 14ης Δεκεμβρίου 2020, σχετικά με τη θέσπιση Μέσου Ανάκαμψης της Ευρωπαϊκής Ένωσης για τη στήριξη της ανάκαμψης μετά την κρίση της νόσου COVID-19 διατίθενται πρόσθετα εξωτερικά έσοδα για ειδικό προορισμό στο πρόγραμμα «Ορίζων Ευρώπη» και στον μηχανισμό πολιτικής προστασίας της Ένωσης. Είναι σκόπιμο να διευκρινιστεί στις χρηματοδοτικές διαδικασίες για την εφαρμογή του άρθρου 82 της συμφωνίας ΕΟΧ (πρωτόκολλο 32 ΕΟΧ) ότι, για τον υπολογισμό των χρηματοδοτικών συνεισφορών των κρατών της ΕΖΕΣ, η βάση υπολογισμού θα πρέπει να αυξηθεί με πιστώσεις που αντιστοιχούν σε εξωτερικά έσοδα για ειδικό προορισμό, σύμφωνα με το άρθρο 3 παράγραφος 1 του κανονισμού (ΕΕ) 2020/2094 του Συμβουλίου, σε σχέση με τη συμμετοχή τους στα εν λόγω προγράμματα.
            
            
               (2)Το άρθρο 82 της συμφωνίας ΕΟΧ ορίζει ότι ο παράγων αναλογικότητας για τις συνεισφορές των κρατών της ΕΖΕΣ στον προϋπολογισμό της ΕΕ πρέπει να υπολογίζεται ετησίως ως λόγος μεταξύ του ΑΕΠ των κρατών της ΕΖΕΣ και των κρατών μελών της ΕΕ, και εφόσον η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, της 24ης Ιανουαρίου 2020, ορίζει τη διατήρηση της υποχρέωσης του Ηνωμένου Βασιλείου να συνεισφέρει οικονομικά στον προϋπολογισμό της ΕΕ κατ’ αναλογία προς το μερίδιό του στα δεσμευμένα κονδύλια βάσει του πολυετούς δημοσιονομικού πλαισίου 2014-2020, είναι σκόπιμο να λαμβάνεται υπόψη το ΑΕΠ του Ηνωμένου Βασιλείου κατά τον υπολογισμό του παράγοντα αναλογικότητας για τις γραμμές του προϋπολογισμού που εκτελούν αποκλειστικά πληρωμές για την ολοκλήρωση αναλήψεων υποχρεώσεων που έχουν υπογραφεί βάσει του πολυετούς δημοσιονομικού πλαισίου 2014-2020. 
            
            
               (3)Το πρωτόκολλο 32 της συμφωνίας ΕΟΧ θα πρέπει, επομένως, να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               1.
                     Στο άρθρο 1 του πρωτοκόλλου 32 προστίθενται οι ακόλουθες παράγραφοι:
            
            
               «10.
                     Για τον υπολογισμό της επιχειρησιακής συνεισφοράς σύμφωνα με το άρθρο 82 της συμφωνίας ΕΟΧ, οι πιστώσεις ανάληψης υποχρεώσεων και οι πιστώσεις πληρωμών που εγγράφονται στον προϋπολογισμό της Ένωσης που έχει εγκριθεί οριστικά για τα προβλεπόμενα έτη για τη χρηματοδότηση του προγράμματος «Ορίζων Ευρώπη» (κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου) και του μηχανισμού πολιτικής προστασίας της Ένωσης (κανονισμός (ΕΕ) 2021/836 του Ευρωπαϊκού Κοινοβουλίου και του Συμβουλίου), αυξάνονται κατά τις πιστώσεις που αντιστοιχούν στα εξωτερικά έσοδα για ειδικό προορισμό που διατίθενται για τις εν λόγω δραστηριότητες δυνάμει του άρθρου 3 παράγραφος 1 του κανονισμού (ΕΕ) 2020/2094 του Συμβουλίου σχετικά με τη θέσπιση Μέσου Ανάκαμψης της Ευρωπαϊκής Ένωσης για τη στήριξη της ανάκαμψης μετά την κρίση της νόσου COVID-19
                  1
               .
            
            
               11.
                     Για τον υπολογισμό του παράγοντα αναλογικότητας για τις γραμμές του προϋπολογισμού που εκτελούν αποκλειστικά πληρωμές για την ολοκλήρωση των αναλήψεων υποχρεώσεων που έχουν υπογραφεί βάσει του πολυετούς δημοσιονομικού πλαισίου 2014-2020 και βάσει του προηγούμενου πολυετούς δημοσιονομικού πλαισίου, ο «παράγων αναλογικότητας» της ΕΖΕΣ, όπως ορίζεται στο άρθρο 82 παράγραφος 1 της συμφωνίας ΕΟΧ, είναι το άθροισμα των λόγων οι οποίοι λαμβάνονται διαιρώντας το ακαθάριστο εγχώριο προϊόν σε τιμές αγοράς κάθε κράτους της ΕΖΕΣ, αφενός, με το άθροισμα των ακαθάριστων εγχώριων προϊόντων σε τιμές αγοράς των κρατών μελών της ΕΕ, του Ηνωμένου Βασιλείου και του συγκεκριμένου κράτους της ΕΖΕΣ, αφετέρου. Ο παράγων αυτός υπολογίζεται, για κάθε οικονομικό έτος, με βάση τα πλέον πρόσφατα στατιστικά στοιχεία σύμφωνα με το άρθρο 7.
            
            
               12.
                     
                     Εκτός αν έχει συμφωνηθεί διαφορετικά από τη Μεικτή Επιτροπή του ΕΟΧ, για τον υπολογισμό του παράγοντα αναλογικότητας, όπως ορίζεται στο άρθρο 82 παράγραφος 1 της συμφωνίας ΕΟΧ, για το οικονομικό έτος κατά το οποίο τίθεται σε ισχύ συμφωνία για την προσχώρηση νέου κράτους μέλους, που αναφέρεται στο άρθρο 49 της Συνθήκης για την Ευρωπαϊκή Ένωση, πριν από την 1η Ιουλίου του εν λόγω έτους, το ακαθάριστο εγχώριο προϊόν σε τιμές αγοράς των κρατών μελών της ΕΕ περιλαμβάνει το ακαθάριστο εγχώριο προϊόν σε τιμές αγοράς του νέου κράτους μέλους.
            
            
               13. 
                     Εκτός αν έχει συμφωνηθεί διαφορετικά από τη Μεικτή Επιτροπή του ΕΟΧ, για τον υπολογισμό του παράγοντα αναλογικότητας, όπως ορίζεται στο άρθρο 82 παράγραφος 1 της συμφωνίας ΕΟΧ, για το οικονομικό έτος κατά το οποίο τίθεται σε ισχύ συμφωνία για την αποχώρηση κράτους μέλους, που αναφέρεται στο άρθρο 50 της Συνθήκης για την Ευρωπαϊκή Ένωση, μετά την 1η Ιουλίου του εν λόγω έτους, το ακαθάριστο εγχώριο προϊόν σε τιμές αγοράς των κρατών μελών της ΕΕ περιλαμβάνει το ακαθάριστο εγχώριο προϊόν σε τιμές αγοράς του αποχωρούντος κράτους μέλους.»
            
         
         
            
               2.
                     Στο πρωτόκολλο 32 προστίθεται το ακόλουθο άρθρο:
            
            
               Άρθρο 8 
            
            
               Ειδικοί κανόνες συμμετοχής σε δημοσιονομικές εγγυήσεις 
            
            
               Οι ειδικές χρηματοδοτικές διαδικασίες για τις συνεισφορές των κρατών της ΕΖΕΣ που αφορούν τη συμμετοχή σε δημοσιονομικές εγγυήσεις, συμπεριλαμβανομένης της διαδικασίας καθορισμού της χρηματοδοτικής συμμετοχής σε αυτές, καθορίζονται σε ειδικές συμφωνίες συνεισφοράς που μπορεί να συμπληρώνουν τις λεπτομέρειες εφαρμογής που καθορίζονται στο παρόν πρωτόκολλο. Η συνεισφορά συνίσταται σε συνεισφορά για τον σχηματισμό μερικών προβλέψεων της δημοσιονομικής εγγύησης και την ανάληψη της αντίστοιχης ενδεχόμενης υποχρέωσης, ή εναλλακτικά σε εισφορά σε μετρητά για τον σχηματισμό συνολικών προβλέψεων της δημοσιονομικής εγγύησης, βάσει των όρων που καθορίζονται στις ειδικές συμφωνίες συνεισφοράς.»
            
            
               Άρθρο 2
            
            
               Η παρούσα απόφαση αρχίζει να ισχύει την επομένη της τελευταίας κοινοποίησης δυνάμει του άρθρου 103 παράγραφος 1 της συμφωνίας ΕΟΧ
                  2*. 
            
            
               Εφαρμόζεται από την 1η Ιανουαρίου 2021. 
            
            
               Άρθρο 3
            
            
               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
            
            
               Βρυξέλλες, […].
            
            
                  Για τη Μεικτή Επιτροπή του ΕΟΧ
            
            
                  Ο Πρόεδρος
            
            
                  [...]
            
         
         
            
                  
                     (1)
                  
                        ΕΕ L 433I της 22.12.2020, σ. 23.
               
               
                  
                     (2)
                  *
                        [Έχουν αναφερθεί συνταγματικές απαιτήσεις.][Δεν έχουν αναφερθεί συνταγματικές απαιτήσεις.]